Al è un mus virtuâl, il mus di Lise. Un mussut jentrât tai siums e afiets di picinine.
Altris frutins si pierdin vie a fevelâi a un ors, un cjan, un simiot, fintremai une piore cualchidun, che ju puartin a durmî cun se. Invezit Lise e à vût, za di chê volte, la manìe dal mus.
E pareve, di fat, une manìe come tantis, di passaç, tratantsi propi di un mus, cun dut il mâl che dai mus si à simpri dit, massime a scuele, cul banc dai mus, lis orelis di mus e i mestris e lis mestris po, cu la maleperaule di mus saldo su la ponte de lôr lenghe.
Ma Lise no ten cont dai preiudizis. E je lade indenant cul mus di frute in sù, fintremai ore presint, di femine di cjase.
Le bute anzit cumò in filosofie. E bat che par un doman plui biel, plui bon, plui net bisugne tirâ jù des bandieris ducj i leons e lis acuilis in vuaite e començâ a meti sù i mus, simbul dai vivents che no àn mai fat violencis ma saldo paididis, cence dâ vie e baratâ la libertât dal lôr pinsîr par un piç di sucar.
E à une venerazion, Lise, par so nono Min che al à simpri tirât e tasût e cjapadis tant che un mus, fin cuant che pe sô strade al è colât, cu l’anime monde e il voli clâr.
E dîs talmentri ben dai mus, che no i baste plui cumò un mus virtuâl. E vorès podê disponi di un rût mus. Al è za di un pieç che e je daûr a studiâ la robe. Viodi dulà cjoli un mussut di tirâ sù. Procurâi un puestut di sest dulà sotetâlu. Cjatâ cui che lu neti, lu strighii, i procuri une bocjade, che e reste cumò la ultime robe di risolvi e po je fate.
E à provât anzit, Lisute, a butâ la peraule cun so pari ma chel, dûr come il mus, al tontone che za cumò al lavore come un mus.
Storiutis de buinegnot
di Ivano Urli
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lij_Latn